<template>
  <div class='article'>
    <h3>項脊軒志</h3>
    <p>&lceil;明&rfloor; 歸有光</p>
    <p>項脊軒，舊南閣子也。室僅方丈，可容一人居。百年老屋，塵泥滲漉，雨澤下註；每移案，顧視，無可置者。又北向，不能得日，日過午已昏。余稍爲休憩，使不上漏。前闢四窗，垣牆周庭，以當南日，日影反照，室當洞然。又雜植蘭桂於庭，舊時欄楯，亦遂增勝。借書滿架，偃仰嘯歌，冥然兀坐，萬籟有聲；而庭階寂寂，小鳥時來啄食，人至不去。三五之夜，明月半牆，桂影斑駁，風移影動，珊珊可愛。</p>
    <p>然余居於此，多可喜，亦多可悲。先是庭中通南北爲一。迨諸父異爨，內外多置小門，牆往往而是。東犬西吠，客逾庖而宴，雞棲於聽。庭中始爲籬，已爲牆，凡再變矣。家有老嫗，嘗居於此。嫗，先大母婢也，乳二世，先妣撫之甚厚。室西連於中閨，先妣嘗一至。嫗每謂余曰：“某所，而母立於茲。”嫗又曰：“汝姊在吾懷，呱呱而泣；娘以指叩門扉曰：'兒寒乎？欲食乎？'吾從板外相爲應答。"語未畢，余泣，嫗亦泣。余自束髮，讀書軒中，一日，大母過余曰：”吾兒，久不見若影，何竟日默默在此，大類女郎也？“比去，以手闔門，自語曰：”吾家讀書久不效，兒之成，則可待乎！“頃之，持一象笏至，曰：”此吾祖太常公宣德間執此以朝，他日汝當用之!“瞻顧遺蹟，如在昨日，令人長號不自禁。</p>
    <p>軒東，故嘗爲廚，人往，從軒前過。余扃牖而居，久之，能以足音辯人。軒凡四遭火，得不焚，殆有神護者。</p>
    <p>余既爲此志，後五年，吾妻來歸，時至軒中，從余問古事，或憑几學書。吾妻歸寧，述諸小妹語曰：”聞姊家有閣子，且何謂閣子也？“其後六年，吾妻死，室壞不修。其後二年，余久臥病無聊，乃使人複修葺南閣子，其制稍異於前。然自後余多在外，不常居。</p>
    <p>庭有枇杷樹，吾妻死之年所手植也，今已亭亭如蓋矣。</p>
  </div>
</template>
